
	Parlamentul României
Camera Deputaţilor


	COMISIA PENTRU ADMINISTRAŢIE

PUBLICĂ, AMENAJAREA TERITORIULUI

ŞI ECHILIBRU ECOLOGIC

Nr. 26/478/16.11.2011                                   
  PL-x 554/2011
	COMISIA JURIDICĂ, DE DISCIPLINĂ ŞI IMUNITĂŢI

Nr.31/1058/16.11.2011





Către,

Biroul Permanent al

Camerei  Deputaţilor


Vă înaintăm, alăturat, Raportul comun asupra propunerii legislative pentru modificarea şi completarea Legii 215/2001 privind administraţia publica locală, trimisă Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere în fond, în procedură obişnuită,  cu adresa nr. Pl.x 554 din 9 noiembrie 2011,  înregistrată cu 26/478 din 9 noiembrie 2011, respectiv, nr. 31/1058 din 9 noiembrie 2011.


PREŞEDINTE,


PREŞEDINTE,


      Vasile GHERASIM


Daniel BUDA

RAPORT COMUN

asupra propunerii legislative pentru modificarea şi completarea Legii 215/2001 privind administraţia publica locală

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate, spre dezbatere, în fond, în procedură obişnuită, cu propunerea legislativă pentru modificarea şi completarea Legii 215/2001 privind administraţia publica locală, trimisă cu adresa nr. Pl.x 554 din 9 noiembrie 2011, înregistrată cu nr.26/478 din 9 noiembrie 2011, respectiv, nr. 31/1058 din 9 noiembrie 2011.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, Camera  Deputaţilor este  prima Cameră sesizată.
Consiliul Legislativ  a avizat negativ iniţiativa legislativă, conform avizului nr. 1170 din 7 noiembrie 2011.

Propunerea legislativă  supusă dezbaterii are ca obiect de reglementare modificarea şi completarea Legii administraţiei publice locale nr. 215/2001, republicată, cu modificările şi completările ulterioare, în sensul ca viceprimarul să fie ales cu votul majorităţii consilierilor locali în funcţie, din rândul consilierilor locali ai partidului politic, alianţei politice sau alianţei electorale care a obţinut cel mai bun scor electoral. Totodată, se preconizează ca, în municipiile reşedinţă de judeţ, viceprimarii să fie aleşi din rândul consilierilor locali corespunzător primelor două partide politice, alianţe politice sau alianţe electorale care au obţinut cel mai bun scor electoral.

În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au examinat propunerea legislativă sus menţionată, în şedinţe separate. Membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă sus menţionată, în şedinţa din 16 noiembrie 2011. Membrii Comisiei  juridice, de disciplină şi imunităţi au examinat iniţiativa legislativă mai sus menţionată în  şedinţa din 14 noiembrie 2011.  
Din numărul total de 28 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 25 deputaţi. Din numărul total de 23 membri ai Comisiei juridice, de disciplină şi imunităţi au participat la şedinţă 22 deputaţi. 


La dezbateri a participat, în calitate de invitat, conform prevederilor art.54 şi 55 din Regulamentul Camerei Deputaţilor, republicat, doamna Irina Alexe – şef al Departamentului pentru Relaţia cu Parlamentul din Ministerul Administraţiei şi Internelor.

Cu ocazia dezbaterilor s-a constatat că soluţia legislativă propusă încalcă principiile de organizare şi funcţionare ale unui organ colegial, cum este consiliul local sau consiliul judeţean, ai cărui membri au fost aleşi ca urmare a scrutinului de listă şi prin aceeaşi procedură de alegere şi validare. Viceprimarul, respectiv vicepreşedintele consiliului judeţean fac parte din autoritatea deliberativă, astfel că alegerea acestora trebuie să se facă din rândul tuturor membrilor acesteia, şi nu dintr-un anume partid politic. De asemenea, s-a constatat că alegerea viceprimarului din rândul consilierilor locali ai partidului politic, alianţei politice sau alianţei electorale care a obţinut cel mai bun scor electoral, ca şi alegerea vicepreşedintelui consiliului judeţean din rândul consilierilor judeţeni corespunzător primelor două partide politice, alianţe politice sau alianţe electorale care a obţinut cel mai bun scor electoral nu ar fi de natură să asigure echilibrul în plan politic în cadrul autorităţii deliberative, cu atât mai mult cu cât, potrivit prevederilor art. 8 din Legea fundamentală, pluralismul în societatea românească este o condiţie şi o garanţie a democraţiei constituţionale, iar partidele politice se constituie şi îşi desfăşoară activitatea în condiţiile legii, contribuind la definirea şi la exprimarea voinţei politice a cetăţenilor, respectând suveranitatea şi principiile democraţiei.

 S-a constat, de asemenea că soluţia legislativă propusă nu este corelată cu dispoziţiile art. 1 alin. (5) din Legea nr. 67/2004 pentru alegerea autorităţilor administraţiei publice locale, cu modificările şi completările ulterioare, şi nici cu prevederile art. 2 alin. (3) din Legea nr. 393/2004 privind Statutul aleşilor locali, cu modificările şi completările ulterioare, care prevăd că viceprimarii, respectiv vicepreşedinţii consiliilor judeţene  se aleg prin vot indirect de către consiliile locale, respectiv de către consiliile judeţene, fără a se face vreo distincţie referitoare la rezultatul electoral, în ordinea procentelor obţinute.


Având în vedere cele constatate, membrii celor două comisii au hotărât, cu unanimitate de voturi, să întocmească Raport de respingere propunerii legislative pentru modificarea şi completarea Legii 215/2001 privind administraţia publica locală.

În raport de obiectul şi conţinutul său, propunerea legislativă face parte din categoria legilor organice.


  PREŞEDINTE, 

     
     
        PREŞEDINTE,


Vasile GHERASIM 



Daniel BUDA



    SECRETAR,


    
         SECRETAR, 

      Gheorghe CIOCAN

          Gabriel ANDRONACHE   
Consilier, Sofia Chelaru







Consilier, Paul Şerban

